ໃນວັນທີ 31 ພຶດສະພາ 2017, ທີ່ ໂຮງແຮມລາວພຣາຊາ, ນະຄອນຫລວງວຽງຈັນ, ກະຊວງການຕ່າງປະເທດ ໄດ້ຈັດກອງປະຊຸມປຶກສາຫາລື ກ່ຽວກັບ ແຜນດຳເນີນງານແຫ່ງຊາດ ສຳລັບການຈັດຕັ້ງປະຕິບັດເປົ້າໝາຍການພັດທະນາແບບຍືນຍົງ (ປພຍ ຫລື SDGs) ຮອດປີ 2030 ຢູ່ ສປປ ລາວ. ໃຫ້ກຽດກ່າວເປີດກອງປະຊຸມໂດຍທ່ານ ທອງຜ່ານ ສະຫວັນເພັດ, ຮອງລັດຖະມົນຕີກະຊວງການຕ່າງປະເທດ ແລະ ການເປັນປະທານຮ່ວມຂອງ ທ່ານ ອານຸພາບ ວົງໜໍ່ແກ້ວ, ຫົວໜ້າກົມອົງການຈັດຕັ້ງສາກົນ, ທັງເປັນຫົວໜ້າກອງເລຂາຄະນະຊີ້ນຳລະດັບຊາດ ເພື່ອການຈັດຕັ້ງປະຕິບັດ ປພຍ ແລະ ທ່ານ ນາງ ກາຣີນາ ອີມໂມເນນ, ຜູ້ປະສານງານອົງການ ສປຊ, ທັງເປັນຜູ້ຕາງໜ້າອົງການ ສປຊ ເພື່ອການພັດທະນາ ປະຈຳ ສປປ ລາວ, ເຊິ່ງມີຜູ້ຕາງໜ້າຈາກບັນດາກະຊວງ, ອົງການຈັດຕັ້ງມະຫາຊົນ, ສະຖານເອກອັກຄະລັດຖະທູດ, ອົງການເຄືອຂ່າຍສະຫະປະຊາຊາດ, ອົງການຈັດຕັ້ງສາກົນ, ອົງການຈັດຕັ້ງສາກົນທີ່ບໍ່ສັງກັດລັດຖະບານ, ອົງການຈັດຕັ້ງທາງສັງຄົມຂອງລາວ ແລະ ພາກເອກະຊົນ ລວມທັງໝົດຈຳນວນ (100) ກວ່າທ່ານເຂົ້າຮ່ວມ.
ທ່ານ ຮອງລັດຖະມົນຕີກະຊວງການຕ່າງປະເທດ ໄດ້ຊີ້ໃຫ້ເຫັນຄວາມສຳຄັນຂອງກອງປະຊຸມຄັ້ງນີ້ ທີ່ເປັນກອງປະຊຸມເປີດກວ້າງລະຫວ່າງລັດຖະບານ ແລະ ຄູ່ຮ່ວມພັດທະນາ ເພື່ອປຶກສາຫາລືກ່ຽວກັບການຈັດຕັ້ງປະຕິບັດເປົ້າຫມາຍການພັດທະນາຢູ່ ສປປ ລາວ ໃນນັ້ນ, ທ່ານ ໄດ້ເນັ້ນເຖິງການປູກຈິດສຳນຶກ ການສ້າງຄວາມຄວາມເຂົ້າໃຈ ແລະ ການມີສ່ວນຮ່ວມຂອງທຸກພາກສ່ວນທີ່ກ່ຽວຂ້ອງ ລວມທັງການເຊື່ອມສານເປົ້າຫມາຍການພັດທະນາແບບຍືນຍົງ ເຂົ້າໃນແຜນພັດທະນາ ທັງຢູ່ສູນກາງ ແລະ ທ້ອງຖິ່ນ ກໍຄືການສ້າງແຜນດຳເນີນງານ ສຳລັບ ປພຍ ຮອດປີ 2030 ເພື່ອເປັນບ່ອນອີງສຳລັບການວາງແຜນ ແລະ ການລະດົມທຶນຮອນເພື່ອການພັດທະນາ ຕາມສະພາບເງື່ອນໄຂ ແລະ ທ່າແຮງຂອງປະເທດ.
ໃນກອງປະຊຸມຄັ້ງນີ້, ຜູ້ເຂົ້າຮ່ວມ ໄດ້ຮັບຟັງການສະເຫນີກ່ຽວກັບຕົວຊີ້ບອກແຫ່ງຊາດ ສຳລັບເປົ້າໝາຍການພັດທະນາແບບຍືນຍົງ ໂດຍວິທະຍາກອນຈາກກະຊວງແຜນການ ແລະ ການລົງທຶນ ແລະ ສູນສະຖິຕິແຫ່ງຊາດ, ພ້ອມທັງ ການສະເໜີແຜນດຳເນີນງານ ປພຍ ໃນຕໍ່ໜ້າ ແລະ ການສະໜອງທຶນເພື່ອການພັດທະນາ ໂດຍວິທະຍາກອນຈາກກະຊວງການຕ່າງປະເທດ ແລະ ກະຊວງການເງິນ. ຫລັງຈາກນັ້ນ, ຜູ້ເຂົ້າຮ່ວມ ກໍໄດ້ປຶກສາຫາລື ແລະ ປະກອບຄຳຄິດຄຳເຫັນໃສ່ແຜນດຳເນີນງານດັ່ງກ່າວ ເພື່ອໃຫ້ແທດເໝາະກັບເງື່ອນໄຂ ແລະ ສະພາບຕົວຈີງຂອງ ສປປ ລາວ, ພ້ອມທັງ ເນັ້ນຄວາມສຳຄັນຂອງການມີສ່ວນຮ່ວມຂອງທຸກພາກສ່ວນ ແລະ ການເຜີຍແຜ່ວຽກງານ ປພຍ ໃຫ້ທຸກຂະແໜງການ, ນັກສຶກສາ ແລະ ປະຊາຊົນທົ່ວໄປ ແຕ່ສູນກາງຮອດທ້ອງຖິ່ນ ເພື່ອໃຫ້ມີຄວາມເຂົ້າໃຈກ່ຽວກັບວຽກງານດັ່ງກ່າວຂື້ນຕື່ມ.
ໃນໄລຍະຜ່ານມາ, ລັດຖະບານ ສປປ ລາວ ໄດ້ມີຄວາມພະຍາຍາມ ໃນການເຊື່ອມສານທັງ 17 ເປົ້າໝາຍການພັດທະນາແບບຍືນຍົງ ເຂົ້າໃນແຜນພັດທະນາເສດຖະກິດ-ສັງຄົມແຫ່ງຊາດ 5 ປີ ຄັ້ງທີ VIII ແລະ ໄດ້ຮັບຮອງເອົາເປົ້າ ໝາຍການພັດທະນາແບບຍືນຍົງສະເພາະຂອງຕົນ ເປັນເປົ້າຫມາຍ ທີ່ 18: ຊີວິດທີ່ປອດໄພຈາກລູກລະເບີດທີ່ຍັງບໍ່ທັນແຕກ (Lives safe from UXO) ແນໃສ່ການແກ້ໄຂຄວາມທຸກຍາກຂອງປະຊາຊົນລາວບັນດາເຜົ່າ, ນຳພາປະເທດຊາດຫລຸດພົ້ນອອກຈາກສະຖານະດ້ອຍພັດທະນາ ແລະ ກາຍເປັນປະເທດທີ່ມີລາຍຮັບປານກາງພາຍໃນປີ 2030. ເພື່ອໃຫ້ບັນລຸໄດ້ຕາມເປົ້າໝາຍດັ່ງກ່າວ ທຸກໆພາກສ່ວນທັງພາກລັດ, ເອກະຊົນ ແລະ ອົງການຈັດຕັ້ງສາກົນຕ່າງໆ ແລະ ຄູ່ຮ່ວມມືເພື່ອການພັດທະນາ ຕ້ອງໄດ້ເພີ້ມທະວີຄວາມພະຍາຍາມ ແລະ ສົ່ງເສີມການຮ່ວມມືເພື່ອການພັດທະນາ ໂດຍການນຳໃຊ້ທ່າແຮງ ແລະ ຊັບພະຍາກອນທີ່ມີຢູ່ໃຫ້ມີປະສິດທິພາບ ແລະ ປະສິດທິຜົນ ເພື່ອຮັບປະກັນວ່າປະຊາຊົນລາວທຸກໆຄົນໄດ້ຮັບໂອກາດໃນການພັດທະນາ ແລະ ມີຊີວິດການເປັນຢູ່ທີ່ດີຂື້ນເທື່ອລະກ້າວ.